CELEX: 62009CB0198
Language: el
Date: 2009-11-09 00:00:00
Title: Υπόθεση C-198/09: Διάταξη του Δικαστηρίου (έβδομο τμήμα) της 9ης Νοεμβρίου 2009 [αίτηση του Tribunale Amministrativo Regionale del Lazio (Ιταλία) για την έκδοση προδικαστικής αποφάσεως] — IFB Stroder Srl κατά Agenzia Italiana del Farmaco (AIFA) (Άρθρο 104, παράγραφος 3, πρώτο εδάφιο, του Κανονισμού Διαδικασίας — Οδηγία 89/105/ΕΟΚ — Διαφάνεια των μέτρων που ρυθμίζουν τον καθορισμό των τιμών των φαρμάκων για χρήση από τον άνθρωπο — Άρθρο 4 — Καθήλωση τιμών — Μείωση των τιμών)

27.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/16
            
         Διάταξη του Δικαστηρίου (έβδομο τμήμα) της 9ης Νοεμβρίου 2009 [αίτηση του Tribunale Amministrativo Regionale del Lazio (Ιταλία) για την έκδοση προδικαστικής αποφάσεως] — IFB Stroder Srl κατά Agenzia Italiana del Farmaco (AIFA)
   (Υπόθεση C-198/09) (1)
   
   (Άρθρο 104, παράγραφος 3, πρώτο εδάφιο, του Κανονισμού Διαδικασίας - Οδηγία 89/105/ΕΟΚ - Διαφάνεια των μέτρων που ρυθμίζουν τον καθορισμό των τιμών των φαρμάκων για χρήση από τον άνθρωπο - Άρθρο 4 - Καθήλωση τιμών - Μείωση των τιμών)
   2010/C 51/26
   Γλώσσα διαδικασίας: η ιταλική
   
      Αιτούν δικαστήριο
   
   Tribunale Amministrativo Regionale del Lazio
   
      Διάδικοι στην υπόθεση της κύριας δίκης
   
   IFB Stroder Srl
   
      κατά
   
   Agenzia Italiana del Farmaco (AIFA)
   
      Αντικείμενο
   
   Αίτηση για την έκδοση προδικαστικής αποφάσεως — Tribunale Amministrativo Regionale del Lazio — Ερμηνεία του άρθρου 4, παράγραφοι 1 και 2, της οδηγίας 89/105/ΕΟΚ του Συμβουλίου, της 21ης Δεκεμβρίου 1988, σχετικά με τη διαφάνεια των μέτρων που ρυθμίζουν τον καθορισμό των τιμών των φαρμάκων για ανθρώπινη χρήση και τη κάλυψη του κόστους των στα πλαίσια των εθνικών ασφαλιστικών συστημάτων υγείας (ΕΕ L 40, σ. 8) — Φάρμακα για τα οποία ισχύει καθήλωση των τιμών — Μέτρα σε περίπτωση μειώσεως των τιμών
   
      Διατακτικό
   
   
               1)
            
            
               Το άρθρο 4, παράγραφος 1, της οδηγίας 89/105/ΕΟΚ του Συμβουλίου, της 21ης Δεκεμβρίου 1988, σχετικά με τη διαφάνεια των μέτρων που ρυθμίζουν τον καθορισμό των τιμών των φαρμάκων για ανθρώπινη χρήση και τη κάλυψη του κόστους των στα πλαίσια των εθνικών ασφαλιστικών συστημάτων υγείας, έχει την έννοια ότι, υπό την προϋπόθεση της τηρήσεως των επιταγών της διατάξεως αυτής, οι αρμόδιες αρχές κράτους μέλους μπορούν να λαμβάνουν μέτρα γενικής ισχύος, συνιστάμενα στη μείωση των τιμών όλων των φαρμάκων ή ορισμένων κατηγοριών φαρμάκων, ακόμη και αν δεν προηγείται της λήψεως των μέτρων αυτών καθήλωση των εν λόγω τιμών.
            
         
               2)
            
            
               Το άρθρο 4, παράγραφος 1, της οδηγίας 89/105 έχει την έννοια ότι, υπό την προϋπόθεση της τηρήσεως των επιταγών της διατάξεως αυτής, η λήψη μέτρων μειώσεως των τιμών όλων των φαρμάκων ή ορισμένων κατηγοριών φαρμάκων είναι δυνατή πλείονες φορές ετησίως, τούτο δε επί πλείονα έτη.
            
         
               3)
            
            
               Το άρθρο 4, παράγραφος 1, της οδηγίας 89/105 έχει την έννοια ότι δεν απαγορεύει τη λήψη των μέτρων που σκοπούν στον έλεγχο των τιμών όλων των φαρμάκων ή ορισμένων κατηγοριών φαρμάκων βάσει των εκτιμήσεων δαπανών, υπό την προϋπόθεση της τηρήσεως των επιταγών της διατάξεως αυτής και της στηρίξεως των εκτιμήσεων αυτών σε αντικειμενικά και επαληθεύσιμα στοιχεία.
            
         
               4)
            
            
               Το άρθρο 4, παράγραφος 1, της οδηγίας 89/105 έχει την έννοια ότι εναπόκειται στα κράτη μέλη να καθορίζουν, τηρώντας τον σκοπό της διαφάνειας που επιδιώκει η οδηγία αυτή καθώς και τις επιταγές της εν λόγω διατάξεως, τα κριτήρια βάσει των οποίων πρέπει να πραγματοποιείται ο έλεγχος των μακροοικονομικών συνθηκών τον οποίο αφορά η διάταξη αυτή και ότι τα ως άνω κριτήρια μπορούν να συνίστανται αποκλειστικώς και μόνο στις φαρμακευτικές δαπάνες, στο σύνολο των δαπανών υγείας ή ακόμη σε άλλα είδη δαπανών.
            
         
               5)
            
            
               Το άρθρο 4, παράγραφος 2, της οδηγίας 89/105 έχει την έννοια ότι:
               
                           —
                        
                        
                           τα κράτη μέλη πρέπει να προβλέπουν, σε όλες τις περιπτώσεις, τη δυνατότητα μιας επιχειρήσεως την οποία αφορά μέτρο καθηλώσεως ή μειώσεως των τιμών όλων των φαρμάκων ή ορισμένων κατηγοριών φαρμάκων να ζητεί παρέκκλιση από την τιμή που έχει επιβληθεί βάσει των μέτρων αυτών,
                        
                     
                           —
                        
                        
                           υποχρεούνται να μεριμνούν προκειμένου να λαμβάνεται αιτιολογημένη απόφαση επί κάθε είδους αιτήσεως και
                        
                     
                           —
                        
                        
                           η συγκεκριμένη συμμετοχή της οικείας επιχειρήσεως συνίσταται, αφενός, στην επαρκή παράθεση των συγκεκριμένων λόγων που δικαιολογούν την αίτηση παρεκκλίσεως και, αφετέρου, στην παροχή λεπτομερών συμπληρωματικών στοιχείων, σε περίπτωση που τα στοιχεία τα οποία γνωστοποιήθηκαν προς στήριξη της αιτήσεως αυτής είναι ανεπαρκή.
                        
                     
         
      (1)  ΕΕ C 233 της 26.9.2009.